|  |  |  |
| --- | --- | --- |
| **Dagsorden** | | |
| Studienævn: | Studienævn for Religionsstudier |
| Dato: | 30-01-2019- 10.30-12.30 |
| Lokale: | Mellemøststudiers mødelokale |
|  |  |
| **Punkter til drøftelse** | |
| 1. Godkendelse af dagsorden (bilag) | |
| 1. Godkendelse af referat (bilag) | |
| 1. Meddelelser 2. *Nyt fra studieleder* 3. *Nyt fra studienævnssekretær* 4. *Nyt fra studiesekretær* 5. *Nyt fra faglig vejleder* 6. *Nyt fra fagråd* 7. *Nyt fra RELIGIO* | |
| 1. Merit- og dispensationsansøgninger | |
| 1. Sager til behandling eksamen | |
| 1. Sager til behandling studieordninger (bilag)   - Forslag til revidering af BA, Kandidat og sidefag | |
| 1. Sager til behandling kvalitetspolitikken  * Opdatere BA-uddannelsens markedsføringssider, så de er tilpasset målgruppen (*Årshjul*) * Hvilke aktører skal uddannelsen have kontakt til? (studievalg, gymnasier, erhvervsliv, ministerier) (*Årshjul)* * Studienævnet skal forholde sig til den centrale studiestartsundersøgelse (*Årshjul)* * Gennemgang af procedure for studienævnsmøder inkl. frister ved afgørelser, praksis for dispensation og merit, offentliggørelse og arkivering (*Årshjul*) | |
|  | |
| 1. Sager til behandling undervisning (bilag)  * Slutevaluering  1. **Sager til behandling (undervisning)** 2. **Eventuelt** | |
|  | |
|  | |

**Referat af studienævnsmøde den 30. januar 2019 kl. 10.30-12.30**

**Til stede:** Tim Jensen (TJ), Niels Reeh (NR), Laura Feldt (LF), Olav Hammer (OH), Thea Lindholm Kaspersen (TLK), Louise Funch Clausen (LFC), Rasmus Hagemann Pedersen (RHP), Nadja Bundgaard (FV) og Pia Hansen (PH)

**Referent**: Tine Jambang

**Mødet blev gennemført med følgende dagsorden:**

1. **Godkendelse af dagsorden**

Dagsorden blev godkendt.

1. **Godkendelse af referat fra**

Referatet blev godkendt.

1. **Meddelelser**
2. **Nyt fra studieleder:**

**Aftagerpanel:** TJ orienterede om, at han imødeså referat af mødet i Aftagerpanelet og erindrede om aftalen om at få dannet en alumneforening. Et arbejde som Niels Reeh (NR) og Louise Funch Clausen (LFC) har påtaget sig. Desuden nævnte han, at han fortsat afventer fakultetets respons på ønske om en mere dynamisk hjemmeside og ikke mindst synliggørelse af Aftagerpanelets hjemmeside. TJ er i kontakt til Anna Mogensen ift. det fag, hun skal undervise i.

**Projektorienteret forløb**: Det fungerer godt med Søren Sindberg som tovholder og det er kommet i en god gænge hvor de tre VIPer fordeler opgaverne mellem sig.

**Specialeafslutning**: Arrangementet den 2. januar 2019 måtte aflyses, men 3 ud af de 4 specialestuderende mødte op til halvanden til to timers arrangement tirsdag den 15. januar, som TJ, NR og PH samt pårørende deltog i. Når specialerne er bestået, vil de blive fejret i Religio regi, hvor kandidaterne holder oplæg om deres specialer. TJ takkede PH for hjælpen. PH har meldt karakterer for det sidste års specialer ind til censorformandsskabet. Der er bestået 16 specialer og der er givet et 12-tal, som vil tælle i 2019-statistikken.

TJ indskærpede endnu engang vigtigheden af godkendelse af specialekontrakter til tiden. Han henstiller til vejlederne, at de hjælper de studerende med at få uploadet kontrakten i tide. Vi kan ikke afvise et speciale pga. manglende kontrakt, men PH oplyste, at det indebærer, at den studerende bruger et forsøg og overgår direkte til 2. forsøg. Det er vigtigt at gå i gang med arbejdet i november, så kontrakt og vejledningsplan ligger klar til aflevering den 15. januar.

TJ og vejleder skal sikre, at det de studerende afleverer lever op til kravene. Når en kontrakt afvises, skyldes det som oftest, at vejledningsplanen ikke indeholder aftale om fysiske vejledningsseancer. TJ understregede, at formalia skal være i orden af hensyn til de studerendes retssikkerhed, men også for at beskytte vejledere og studienævn. Det er vigtigt, at man er klar til at begynde den 1. februar, da det ellers ikke kan nås inden for de 4 mdr. Overgår man til 2. forsøg skal der ydes yderligere 3 mdr. arbejde i form af ny empiri, teori m.m. Altså må vejlederne ikke se stort på reglerne, men skal støtte de studerende i at overholde frister og klare det på den normerede tid. TJ blander sig i vejleders arbejde, når der ikke foreligger en klar plan. Vejledningsplanen kan betragtes som foreløbig, for så vidt angår, at de fire datoer kan ændres, men planen skal pege frem mod en aflevering på rette tidspunkt. Vi bliver straffet, hvis ikke vi gør det, jf. uddannelsesregnskabets røde lygter.

**Møde med censorformanden**: TJ orienterede om mødet mellem ham og PH og censorformandsskabet, som havde stor ros til PH for hendes arbejde ift. at rekvirere censorer og afvikle eksamen. Det fungerer godt, og vores eksamener tyder på solid undervisning.

**Rekvisition E2019**: TJ orienterede om, at rekvisitionen allerede er i gang pga. administrative krav. Vi står med en del udfordringer i efteråret, hvor Olav Hammer (OH) har forskningssemester og en adjunkt endnu ikke er ansat sammenholdt med at mange VIP'er har store timebanker. Vi kan ikke udbyde American Religion som valgfag for studerende på Amerikanske Studier. Det nye adjunktur skal besættes med en, som kan undervise i alt. Det kan vise sig at blive en udfordring, da vi kan risikere, at en adjunkt kun har sin Ph.d. og således ikke nødvendigvis kan undervise i, hvad vi har behov for. TJ anbefalede, at vi holder de åbne emner åbne for at den nye medarbejder kan byde ind med noget fra sin egen uddannelse eller baggrund. Stillingen er under opslag, og TJ er blevet bedt om at være ansvarlig for at svare på forespørgsler fra potentielle ansøgere. En sådan stilling bliver i dag slået op world wide, og vi får derfor henvendelser fra hele verden.

**Frafald**: TJ orienterede om de røde lygter, og at han har adgang til Blackboard på alle fag og kan derfor følge med i, hvad der sker. I forbindelse med uddannelsesberetningen var der røde lygter på både Bachelor og Kandidat. Efter et mellem fakultet og rektor er der kun rød lygte på kandidatuddannelsen, hvor der især er stor forsinkelse på specialerne. TJ har en liste over studerende, der sakker bagud, og vil muligvis afholde samtaler med dem og andre der er sakket bagud for at få afklaret deres situation. Når TJ har talt med de studerende, sender han de måske nogle videre til FV mhp en studieplan. LF fandt det positivt, hvis TJ har tid til at afholde samtaler med de forsinkede studerende. Hun ved, at man på Mellemøststudier har haft succes med at fjerne røde lygter via samtaler med sådanne studerende. NR tilsluttede sig dette og alle tiltag, der kan fjerne røde lygter.

Dette bragte SN til at drøfte, om der kan gøres noget i forhold til studiestarten (inkl. prøven) for at få studerende ud, inden de kommer til at tælle i frafaldsstatistikken. Fristen er 1.10. NR spurgte, om man evt. kan forlænge studiestartsprøven til den 1.10 som på Historie. NR kunne dog ikke oplyse LFC om det har haft nogen virkning. Eller stille krav om tilstedeværelse (80 %) samt beståelse af prøven, og hvis ikke de består ved en evt. omprøve, vil de blive meldt ud. SN og TJ er lydhøre overfor ideerne, som TJ vil forelægge fakultetet.

**Plagiat**: TJ orienterede om, at der til stadighed er sager ift. plagiat, og at han skulle have en sådan samtale d.d. TJ understregede, at han indskærper over for disse studerende, at de til stadighed skal have opmærksomheden rettet mod at undgå dette, da den yderste konsekvens kan være en bortvisning.

**Studiestart**: Fakultetet har ønsker om at ændre studiestarten til et udelukkende fagligt forløb. TJ var i den forbindelse blevet bedt om at skrive et responsum til Lars Binderup. Ønsket er at de sociale aktiviteter skal ligge særskilt og ikke i SN-regi. De studerende skal være sammen om det faglige fra dag et. TJ erindrede om, at det altid har været praksis hos os, at dage - og tidligere en uge – var fulde af faglighed. Når tutorstillinger skal opslås, skal der tages højde for denne præmis. Det vil også få konsekvenser for studiestartsprøven. Thea Lindholm Kaspersen (TLF) spurgte, om det var afgjort, og TJ kunne svare, at det var besluttet, at vægten skal lægges på det faglige indhold, men at det står de studerende frit for at lave en passende mængde sociale aktiviteter. De kan blot ikke indgå i studiestartsdagene som en del af det obligatoriske program. De sociale aktiviteter må ikke være indirekte ekskluderende, og de studerende må ikke føle sig tvunget til at deltage. LFC mente, at de sociale aktiviteter har positiv betydning for fastholdelse af de studerende. TJ erindrede om, at studiestartsforløbet står SN for, og at vi derfor har ansvar for at kvaliteten af indholdet er godt nok. Men TJ understregede, at der fortsat vil være mulighed for sociale aktiviteter på de nævnte præmisser. SN bad TJ forelægge fakultetet spørgsmålet om en langstrakt studiestart.

1. **Nyt fra studienævnssekretær**

Intet

1. **Nyt fra studiesekretær**

PH orienterede om, at der er 20-25 studerende tilmeldt 4. semester. Det er halvdelen af årgangen, hvilket kan give stof til eftertanke. Ift. til studieplaner udarbejdet i samråd med FV beder hun om, at der er styr på, hvilke fag der aflægges eksamen i og hvornår, så der ikke opstår problemer i forhold til fejlagtige tilmeldinger til undervisning/eksamen. FV tilføjede, at de studerende ofte først opdager problemet, når de står i situationen. PH bad om, at de studerende bliver henvist til at søge SN om at blive afmeldt eksamener, som de fejlagtigt er blevet tilmeldt, hvis det er for sent selv at afmelde sig. SN var enige om, at studieplaner fremadrettet skal forbi TJ og PH for at imødegå denne udfordring.

1. **Nyt fra faglig vejleder**

FV orienterede om, at hun havde haft mange vejledninger, der især omhandlede propædeutikken. 3. semester opleves som tungt, og FV fandt det godt, at de studerende så tidligt forholder sig til den slags problemstillinger. Hun skal have møde med studerende om det d.d. kl.14.15.

TJ takkede her FV for, at hun med hjælp fra andre studerende i hans fravær har lovet at varetage Åbent Hus d. 6. februar.

1. **Nyt fra Fagråd**

TLK oplyste, at der bliver afholdt møde i februar.

1. **Nyt fra RELIGIO**

Rasmus Hagemann Pedersen (RHP) kunne oplyse, at programmet er klar. TJ spurgte om man havde konstitueret sig. RPH svarede, at Mikael Aktor og NR sidder i bestyrelsen, men at en formel konstituering ikke havde fundet sted.

1. **Merit- og dispensationsansøgninger**

Se lukket referat

1. **Sager til behandling eksamen**

Intet

1. **Sager til behandling studieordninger**

TJ orienterede om, at de foreslåede ændringer på vores bacheloruddannelse er tænkt som en imødegåelse af røde lygter foruden en kvalitetsforbedring.

Der er også blevet lyttet til kritik fra studerende på 3. semester ift. propædeutikken. TJ bemærkede her, at der naturligvis kunne være tale om en særlig 'sart' årgang, og at de studerende indbyrdes måske kan have påvirket hinanden mht. oplevelse af belastningen. Ikke desto mindre måtte kritik tages alvorligt og den konstruktive kritik fra studerende var opløftende. TJ har skrevet til institutleder, at SN vil forholde sig til denne problemstilling, hvilket sker ud fra et ønske om at kvalitetssikre uddannelsen, tage højde for ændring i bemanding, forholde sig til de studerendes konstruktive kritik og ikke mindst med henvisning til røde lygter og den halve million, det har kostet os. Forslaget er som følger: Propædeutisk Latin udbydes med 4 timer i tredje semester og 2 i fjerde, og de to læses så i samspil med Originalsprogsbaseret emne. Underviser og institutleder, samt Klassiske Studier er indforståede med ændringen. TJ bad SN tage stilling til forslaget. SN tilsluttede sig forslaget, og det besluttedes at ændringen skal træde i kraft fra 1. september 2019.

De øvrige forslag til ændringer i studieordningerne blev drøftet indgående, og der var enighed om, at de stillede forslag var gode, men at vi behøver tid til grundige overvejelser, så vi ikke forhaster os og laver uhensigtsmæssige ændringer, som der siden skal rettes op på. PH orienterede om, at overgangsordninger nu skal udformes på en anden måde, fordi vi bruger ODIN til studieordninger, og hun forudså, at det kunne blive en udfordring. SN besluttede derfor, at der på kommende møder skal ske en fortsat drøftelse af ændringerne. Det besluttedes endvidere, at disse ændringer først skal træde i kraft pr. 1. september 2020.

1. **Sager til behandling kvalitetspolitikken**

* **Gennemgang af procedure for studienævnsmøder inkl. frister ved afgørelser, praksis for dispensation og merit, offentliggørelse og arkivering (*Årshjul*)**: SN havde intet at bemærke.
* **Opdatere BA-uddannelsens markedsføringssider, så de er tilpasset målgruppen (*Årshjul*)**: TJ håbede, at fakultetet kontakter os, hvis der mangler noget. Det tilsluttede SN sig.
* **Hvilke aktører skal uddannelsen have kontakt til? (studievalg, gymnasier, erhvervsliv, ministerier) (*Årshjul)***: Vi har god kontakt til gymnasierne bl.a. via heldagsarrangement d. 7. marts 2019 for gymnasielærere. Vi har desuden god kontakt til erhvervslivet via Aftagerpanelet, hvori bl.a. ministeriets fagkonsulent for området sidder. Desuden deltager vi i arrangementer som Åbent Hus.
* **Studienævnet skal forholde sig til den centrale studiestartsundersøgelse (*Årshjul)***. SN havde ingen bemærkninger.

1. **Andre sager til behandling**

* **Slutevaluering:** TJ orienterede om, at der i visse fag er problemer ift. at antallet af studerende, der evaluerer, er for lavt. TJ understregede vigtigheden af, at underviserne giver de studerende tid til at evaluere. I Videnskabsteori II var der enkelte bemærkninger vedr. fagets relevans. TJ undrede sig lidt, da underviser en overmåde dygtig til at formidle og relatere til andre fag. TJ spurgte til om vi måske alligevel har en opgave med at få de studerende til at forstå sammenhængen mellem dette og andre fag? Der arbejdes en masse med teori og metode og hvis man ser bort fra titlen, arbejdes der med religionsvidenskabelige emner i et filosofisk perspektiv; et område TJ anser for vigtigt og det må vi videreformidle til de studerende. Der var nogle bemærkninger vedr. Moderne kristendomsformer men ellers fine evalueringer på 3. semester. Der var bemærkninger til feltarbejde og øvrige pensum i Religion i Danmark i dag. TJ konkluderede, at med enkelte undtagelser var han meget tilfreds med evalueringerne i forhold til underviserne og deres indsatser. TJ havde noteret sig den sædvanlige problematik med vores sidefagsstuderende, som har en bekymring i forhold til niveauet. TJ henstillede til underviserne, at de er opmærksomme på de forskellige niveauer i de studerendes forudsætninger. TJ vil tale med de få undervisere, som han mener han bør tale med om diverse specifikke problemer. TJ orienterede om, at der havde været problemer med at få evalueringerne fra Katrine Frøkjær Baunvig, men at PH nu har modtaget dem.

OH bemærkede, at forholdsvis få havde evalueret i hans fag, selv om de var blevet mindet om det og de havde fået tid til det. PH mente, at vi risikerer et skævt overblik, hvis der er varierende svarprocenter. FV bad om, at underviserne gør de studerende opmærksomme på vigtigheden af at evaluere. TLK tilføjede, at de gør opmærksom på det i Fagrådssammenhænge.

1. **Sager til behandling (undervisning)**

Intet.

1. **Eventuelt**

Intet.

Tim Jensen / Tine Jambang

Studienævnsformand referent